กรมควบคุมโรค จัดแผนการฉีดวัคซีนโควิด19 กระตุ้นในกลุ่มเด็กอายุ 12-17 ปี ที่มีสุขภาพแข็งแรงผ่านระบบการศึกษา
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ที่ประชุมคณะอนุกรรมการสร้างเสริมภูมิคุ้มกันโรคได้แนะนำให้เด็กอายุ 12-17 ปีที่ได้รับวัคซีนโควิด-19 ครบ 2 เข็มแล้ว ให้เข้ารับวัคซีนไฟเซอร์ เป็นเข็มกระตุ้นเข็มที่ 3 และมีระยะห่างจากเข็มที่สอง 4-6 เดือนขึ้นไป เพื่อกระตุ้นภูมิคุ้มกัน แม้เด็กที่ติดเชื้อส่วนใหญ่ไม่มีอาการหรืออาการน้อย แต่จำเป็นต้องฉีดวัคซีน โดยเฉพาะเด็กที่มีโรคประจำตัว 7 กลุ่ม เพื่อป้องกันอาการรุนแรงและเสียชีวิต สำหรับการฉีดวัคซีนโควิด -19 ไฟเซอร์ในกลุ่มเป้าหมายอายุ 12-17 ปี หรือระดับชั้นมัธยมศึกษาปีที่ 1-6 ที่มีสุขภาพแข็งแรงเป็นการฉีดเข็มกระตุ้นผ่านระบบการศึกษา เพื่อเตรียมพร้อมสำหรับการเปิดเทอมภาคการศึกษาที่ 1 ปี 2565 เนื่องจากวัคซีนไฟเซอร์กระตุ้นภูมิคุ้มกันดีมีผลข้างเคียงน้อยลงและเป็นวัคซีนที่พร้อมใช้งานได้ทันที โดยจะเริ่มฉีดพร้อมกันทั่วประเทศช่วงต้นเดือนพฤษภาคม 2565สำหรับกลุ่มนักเรียนนอกระบบการศึกษา เช่น Home School การจัดการเรียนการสอนที่บ้าน กลุ่มเด็กที่มีโรคประจำตัว ให้เข้ารับการบริการฉีดวัคซีนผ่านระบบสถานพยาบาล หากผู้เข้ารับวัคซีนกลุ่มเป้าหมายอายุ 12-17 ปี มีข้อจำกัดในการรับวัคซีนแนะนำให้เข้ารับวัคซีนผ่านระบบสถานพยาบาลตามความสมัครใจของผู้ปกครองและผู้รับวัคซีน